ธุรกิจไซส์กลางบุกอาเซียน
ซีไอเอ็มบี ไทย เผยลูกค้าเร่งบุกกลุ่มซีแอลเอ็มวี แนะศึกษาโลจิสติกส์ช่วยต่อยอดธุรกิจ
28 ก.ค. 2558

ซีไอเอ็มบี ไทย เผยลูกค้าเร่งบุกกลุ่มซีแอลเอ็มวี แนะศึกษาโลจิสติกส์ช่วยต่อยอดธุรกิจ
นายพรชัย ปัทมินทร รองกรรมการผู้จัดการใหญ่ สายธุรกิจขนาดใหญ่ ธนาคารซีไอเอ็มบี ไทย เปิดเผยว่า ธนาคารกำลังมุ่งพาลูกค้าธุรกิจระดับกลางที่มียอดขาย 5,000 ล้านบาทขึ้นไป ขยายธุรกิจไปยังอาเซียน ซึ่งมีลูกค้ากลุ่มนี้ราว 30 กลุ่ม กระจายในหลายกลุ่มอุตสาหกรรม อาทิ การผลิต อาหารและเครื่องดื่ม อุปโภคบริโภค
ทั้งนี้ ลูกค้าธุรกิจระดับกลางส่วนใหญ่สนใจประเทศเพื่อนบ้านกลุ่ม CLMV (กัมพูชา ลาว พม่า เวียดนาม) เป็นหลัก เน้นการลงทุนโดยตรงเพื่อสร้างโรงงาน ต่อยอดหลังจากส่งสินค้าไปขายจนติดตลาด ซึ่งธนาคารได้แนะนำให้พิจารณาเรื่องโลจิสติกส์ด้วย โดยต้องทำความเข้าใจพื้นที่เพื่อให้กระจายสินค้าไปยังยี่ปั๊วได้ง่ายและมีต้นทุนต่ำ และถ้าเป็นไปได้ให้หาพันธมิตรบริษัทโลจิสติกส์ท้องถิ่น จะช่วยต่อยอดธุรกิจได้ดีกว่าการควบรวมกิจการประเภทเดียวกัน
“ธุรกิจระดับกลางหลายรายเป็นธุรกิจครอบครัว มีความซับซ้อนในการตัดสินใจ เพราะบางครั้งรุ่นพ่อกับรุ่นลูกมีมุมมองขยายธุรกิจต่างกัน เช่น รุ่นพ่อเลือกใช้สินเชื่อเพื่อลงทุน แต่รุ่นลูกนิยมออกไอพีโอ กระบวนการวางแผนจึงใช้เวลานานกว่าเมื่อเทียบกับการให้บริการลูกค้าขนาดใหญ่ที่ตัดสินใจโดยบอร์ด” นายพรชัย กล่าว
สำหรับในช่วงครึ่งปีหลังยังมีดีลที่ค้างท่ออยู่ประมาณ 25 ดีล คิดเป็นมูลค่ารวมประมาณ 7-8 หมื่นล้านบาท โดยมีหลายกลุ่มธุรกิจ เช่น โครงสร้างพื้นฐาน อสังหาริมทรัพย์ พลังงาน และสุขภาพ โดยคาดว่าจะผลักดันให้สินเชื่อรายใหญ่เติบโต 15% จากช่วงครึ่งปีแรกเติบโต 8-9% สินเชื่อคงค้างอยู่ที่ 5 หมื่นล้านบาท
ขณะที่รายได้ทั้งปีคาดว่าจะเติบโต 40% หลังจากครึ่งปีแรกรายได้รวมอยู่ที่ 1,500-1,600 ล้านบาท เติบโต 43% เทียบกับช่วงเดียวกันปีที่แล้ว โดยเป็นรายได้ค่าธรรมเนียมขยายตัวกว่า 70% และมีสัดส่วนเพิ่มเป็น 50% ของรายได้รวม ส่วนหนี้ที่ไม่ก่อให้เกิดรายได้ (เอ็นพีแอล) ตั้งเป้าคุมไม่เกิน 2% จากครึ่งปีแรกอยู่ที่ 1.5%
ทั้งนี้ สินเชื่อที่เติบโตไม่มากเป็นเพราะแนวโน้มเศรษฐกิจไทยครึ่งปีหลังยังไม่แน่นอน และเศรษฐกิจโลกมีความเสี่ยงต่อเนื่อง ประกอบกับลูกค้าธนาคารส่วนใหญ่ถึง 90% เป็นธุรกิจไทยที่ออกไปลงทุนต่างชาติ ซึ่งไปบันทึกสินเชื่อยังประเทศเป้าหมาย ส่วนลูกค้าที่เข้ามาลงทุนในไทยมีสัดส่วนเพียง 10% เท่านั้น แต่ก็เป็นไปตามกลยุทธ์ที่เน้นส่งเสริมธุรกิจไทยไปโตต่างประเทศ
นายพรชัย กล่าวด้วยว่า มีธุรกิจไทยทั้งสถาบันการเงินและธุรกิจขนาดใหญ่เตรียมออกหุ้นกู้เป็นสกุลภูมิภาค โดยเฉพาะริงกิตของมาเลเซียและเหรียญสิงคโปร์มากขึ้น เนื่องจากต้นทุนการเงินถูก อีกทั้งยังเป็นการขยายฐานผู้ลงทุนใหม่ และเป็นกลยุทธ์สร้างแบรนด์ในระดับสากลเพื่อขยายฐานลูกค้าในอนาคต
“มีเครือบริษัทยักษ์ใหญ่ของไทยกำลังศึกษาการออกหุ้นกู้อนุพันธ์ (สตรักเจอร์บอนด์) ในสกุลเหรียญสิงคโปร์ โดยอาจสวอปกลับมาเป็นเงินบาทเพียงส่วนหนึ่ง ที่เหลือคงไว้ เพราะรายนี้ทำธุรกิจในระดับอินเตอร์ ที่ต้องใช้เงินทุนสกุลดอลลาร์สิงคโปร์อยู่แล้ว” นายพรชัย กล่าว